SON'VARACHIM SUNGTTAM:
"Tum atam poilim bhaxen Konknni potram-masikancher kiteak boroyna? " Khub kallan, nhidentlean uttun konnem tori mhaka proxn kelolea vori dislem. Proxn vicharpi aslo 'To. ' Potram-masikancher boroytalom tednacho mhozo vachpi. Ponnje Bhosle Hotelant to-ui mhoje porinch sanjeche chavek ailolo. Hanv boslolom teach mezar taka suvat mell'loli. Tem mez fokot amkam dogaimkuch rakhun (reserve) dovorlolea porim.
 Tacho to proxn vachun hanvem tondd hanstem kelem... punn bhitorlean mon mat fattleo gozali jiteo korunk ugddasachea umbrear yevn ubem ravlem.
 To mhaka barik niyallit ravlo. Mhoje zapechi vatt pollet. Khuinche-i poristhitent hanvem tachea proxnachi zap diunkuch zai mhonnlolea porim. Apnnem vicharlolea proxnachi zap xikpi ditolo mhunn xikovpi taka eksarko polleun ravta toso.
 "Hanvem borovpachem bond korunk na. Azun-ui borovp chalu asa! " Hanvem mhoji borovpachi dhadoskay ghonttit taka zap dili.
 "Masikancher tor disonant tujim borovpam? Khuim boroyta ani khuim chhapun yetat tor tim? " Chavek taneloleak chavecho ghontt marlea xivay suseg na zalolea vori tannem mhaka fuddem proxn kelo. Titlean thoim veittor ubo zalo.
 "Mhaka ek bun ani chav. Sakor chodd ghalum naka. " Veittorachea tonddak pollenastanach tannem order dili.
 "Tor sang mure amkam, khuim chhapun yetat tim. . . " Tannem mhojea tonddak pollet proxnachea rupan atam mhaka order dili.
 "Oxem? Ami baba khuim tim nettam-fettam vaprunk zannanv? Tim tumkanch borim! Atanchea bhurgeank! " Tannem mhaka bhurgo mhonnlo tachevelean tachi piray kitli pasun astoli hacho hanvem sumar marlo.
 Ani titleanuch sumaranxi sakor ghaloli tachi chav ani bun veittoran haddun mezar dovorlo.
 Plettintlea bun-acho kuddko kaddit to porot-ui mull proxna kodde ailo.
 Tem karonn zanna zavpa fattli tachi umollxik azun-ui toxich asli. Ani tache te umollxikek niyallit mhoji yen'na mhonnosor chav piyeun somploli. Hanv uttun vochpachich vatt polletalom. Itlean thoim ek giraik yevn ubem zalem. "Tujem zalem,atam hanv bostam" oxe nodren to ubo aslolo monis mhaka polletalo.
 "Dusre pavtt melltam tednam sangtam. Chodd-so hangach yetam hanv chav piyeunk. " Oxem sangot, veittoran bil haddche poilinch hanv mhoje boskevelo uttun gol'leaxim gelom. Duddu farik korun ghora yevpachi vatt dhorli.
 ... tea masikak tharaylolea vella ani utram bhitor original lekh boroun dhaddlo... punn mhozo lekh tea mhoineant chhapun ailoch na... Tea bodlek masikacher mhaka anik ek lekh dislo... ekach vixoyacher hanga-thoim konnem-konnem kitem boroylolem tem ekttaun toyar kelolo to tea borovpeacho lekh... porikxek hachi-tachi kopi marun ordkutti zap toyar kelolea vori. Zannun gheum-ia mhonnit som'padpiak chitt boroun, mhozo lekh na uzvadda haddpa fattlem karonn vicharlem. Zalear tannem mhaka kitem zap diunchi?
 "Tujea lekhak zago naslo mhunn chhapunk na. " Hi zap vachun som'padpiak rokddich porot zap boroyli. "Mhozo original lekh chhapun haddunk tuje kodde zago naslo, punn hanga-thoim boroyloleache kope kaddun lekh toyar kelolo to chhapunk mat tuka aito zago mell'lo tor? Konknnint vachun kaddpa itlinch pustokam asat. Tannem khuinchean te kope kaddun aplo lekh toyar kela tachi tuka Konknnintlo som'padpi koso khobor asunk zai asli! Punn ti tuka na mhunn sangunk mhaka duk bhogta! " Duk bhogli mhaka, punn te dukicho porinnam' mat tea som'padpiacher zalo. Itlo porinnam' zalo, xevttim hanvem dhaddlolim borovpam chhapun haddunk zaina titlo to osokt ani dubllo zalo - monan! Punn hanv mat girest zalom - tachea onnbhovan! 